b'\n_START_ARTICLE_\nGeorges Simenon\n_START_PARAGRAPH_\nGeorges Simenon (Li\xc3\xa8ge, 13. velja\xc4\x8de 1903. - Lausanne, 4. rujna 1989.), belgijski knji\xc5\xbeevnik. _NEWLINE_Neki knji\xc5\xbeevni kriti\xc4\x8dari stvarala\xc5\xa1tvo ovog francusko-belgijskog pisca detektivskih romana smatraju pu\xc4\x8dkom, marginalnom knji\xc5\xbeevno\xc5\xa1\xc4\x87u, dok ga drugi uzdi\xc5\xbeu me\xc4\x91u najzna\xc4\x8dajnije francuske pripovjeda\xc4\x8de. Svjetsku slavu stekao je detektivskim romanima u kojima umjesto akcije dominira do\xc4\x8daravanje atmosfere i psiholo\xc5\xa1ka analiza likova. Glavno pitanje koje zaokuplja njegovog detektiva Maigreta nije "tko je ubio", ve\xc4\x87 "za\xc5\xa1to je ubio". Simenon u svojim romanima oslikava najrazli\xc4\x8ditije sredine, od pari\xc5\xa1kih plo\xc4\x8dnika do arizonske pustinje, a u tim ambijentima kre\xc4\x87u se zanimljivi likovi od kojih svaki nosi pe\xc4\x8dat svoje dru\xc5\xa1tvene pripadnosti._NEWLINE_Simenon je ostavio iza sebe preko 450 romana. Bio je pisac neiscrpne radoznalosti koju su jednako privla\xc4\x8dili svi aspekti \xc5\xbeivota, a posebice pronicljivo razotkrivanje dru\xc5\xa1tvenih i moralnih poroka u gra\xc4\x91anskom dru\xc5\xa1tvu: alkoholizma, zlo\xc4\x8dina, seksualnosti, kao i pojava dru\xc5\xa1tvene otu\xc4\x91enosti i osje\xc4\x87aj samo\xc4\x87e._NEWLINE_Znao je napisati i do 80 stranica teksta dnevno. Umro je u 86. godini od tumora na mozgu.'